Korotka

Korotka  eli Kirovsk () on kaupunki, kunta ja Leningradin alueen Kirovskin piirin hallinnollinen keskus Venäjällä. Se sijaitsee Nevan vasemmalla rannalla 55 kilometriä Pietarista itään. Kaupungissa on 25 700 ja kunnassa 26 600 asukasta (vuonna 2010).

Maantiede
Kirovskin kaupunkikunnan pinta-ala on 95,72 neliökilometriäGeneralnyi plan, s. 10. Se rajoittuu pohjoisessa Kirovskin piirin Pähkinälinnan, idässä Vahriselän ja Priladožskin, etelässä Namkun ja Paulovan sekä lännessä Seuloskoin piirin Tuprovan, Rosmittalan ja Imeni Morozovan kuntiin. Pinta-alasta 44,1 % on metsää, 23,2 % maatalousmaata, 15,3 % asuinaluetta ja 11,6 % suojelualuettaGeneralnyi plan, s. 83.. 

Kunnan pohjoisrajalla virtaa Tšornaja Retška, etelärajalla Muikka ja Tšornaja sekä länsirajalla Neva. Lisäksi on joukko pienempiä jokia ja purojaGeneralnyi plan, s. 19.. Hyötykaivannaisiin kuuluvat hiekka ja soraGeneralnyi plan, s. 23.. Tärkeimmät ympäristöongelmat ovat Nevan saastuminen, lisääntynyt autoliikenne ja yhdyskuntajätteen käsittelyn puutteetGeneralnyi plan, s. 70..

Asutus
Kaupunkikuntaan kuuluu kaksi asutuskeskusta: Kirovskin kaupunki ja Molodtsovon taajama. Kaupunkiväestön osuus on 96,3 %. Kunnassa on myös lukuisia puutarhapalsta-alueitaGeneralnyi plan, s. 37–39..

Asukasluvun kehitys
 1959  1970  1979  1989  2002 11 059  12 043  23 214  23 655  24 361

Historia
Kaupunki on saanut alkunsa vuonna 1929 perustetusta turvevoimalan rakennustyömaan työläisasutuksesta, joka sai epävirallisen nimen Nevdubstroi lähellä sijainneen Nevskaja Dubrovkan kylän mukaanGeneralnyi plan, s. 10–11.. Voimalaitos nimettiin vuonna 1934 sen rakentamista ajaneen Sergei Kirovin mukaan, ja sen työläisasutus sai vuonna 1936 kaupunkimaisen taajaman statuksen. 1940-luvun alun kartassa mainitaan kaksi taajamaa, Gorodok-1 ja Gorodok-2, joihin harvoin käytetty suomenkielinen nimitys Korotka perustuu. Toisen maailmansodan aikana seudulla käytiin rajuja taisteluja, jotka tuhosivat taajaman lähes täydellisesti.

Kirovsk sai kaupunginoikeudet ja nykyisen nimensä vuonna 1953. Sodassa tuhoutunut voimalaitos rakennettiin uudelleen, ja 1990-luvun puolivälissä se siirtyi käyttämään polttoaineenaan luonnonkaasua. Vuonna 1977 Kirovskista tuli hallintopiirin keskus. Neuvostoaikana siellä toimi myös teräsbetonirakennetehdas ja sittemmin toimintansa lopettanut Dubrovskin tuotantokombinaattiGeneralnyi plan, s. 32..

Liikenne, talous ja palvelut
Kirovskissa sijaitsee Namkusta haarautuvan rautatien pääteasema Nevdubstroi. Rautatiellä on matkustaja- ja tavaraliikennettä. Kaupungin pohjoispuolitse kulkee Pietarin ja Murmanskin välinen valtatie M18, johon yhtyy Haisevaisista Hatsinan ja Namkun kautta tuleva kehätie A120. Kirovskista on myös suora maantieyhteys Pietariin. Kaupungin linja-autoasemalta on reitit Pietariin ja piirin asutuskeskuksiin. Nevan rannalla on viisi laivalaituria.Generalnyi plan, s. 59–63.

Kaupungin talous perustuu teollisuuteen, joka tuottaa muun muassa energiaa, rakennustarvikkeita, koneita ja laitteita sekä muovituotteita. Tärkeitä tuotantolaitoksia ovat TGK-1-tuotantoyhtiöön kuuluva voimalaitos, Ladogan konepaja ja metallitehdas sekä talonrakennuskombinaatti. Molodtsovossa toimii maatalousyritys Mginskoje ja taajaman ympärillä on myös Vahriselän suurkanalan peltoja.Generalnyi plan, s. 32–37. Lähes neljätuhatta henkeä käy töissä kunnan ulkopuolella, etupäässä PietarissaGeneralnyi plan, s. 41..

Kirovskissa toimii kuusi lastentarhaa, kolme koulua ja lukio. Kulttuurilaitoksia ovat lasten musiikki- ja taidekoulut, kulttuuritalo, piirin keskuskirjasto ja lastenkirjasto. Terveys- ja sosiaalipalveluihin kuuluvat sairaala, poliklinikka, sosiaalipalvelukeskus ja hoitokoti.Generalnyi plan, s. 45–53. Kaupungissa on myös ortodoksinen kirkko.

Nähtävyydet ja matkailu
Kaupungissa on useita toisen maailmansodan muistomerkkejä. Nevan vasemman rannan sillanpääasema Nevski pjatatšok ja Leningradin piirityksen läpimurtopaikka kuuluvat Pietarin ympäröivään sotamuistomerkkien ketjuun sekä Unescon maailmanperintökohteeseen.Generalnyi plan, s. 55–58. Matkailupalveluja on vähänGeneralnyi plan, s. 113..

Lähteet


Viitteet

Aiheesta muualla
 Kirovskin kaupungin sivusto 
 Kirovskin piirin sivusto 
 Kirovsk Leningradin alueen kulttuuri -tietosanakirjassa  

Luokka:Kirovskin piirin kunnat
Luokka:Leningradin alueen kaupungit